Sådan kan du (og Facebook) stoppe spredningen af fake news

Vi deler i ét væk. Artikler, opslag, videoer – og alt for ofte også misvisende historier, vi ikke har læst ordentligt igennem. Det kender du måske selv. Men ifølge nye beregninger fra forskere på Københavns Universitet kan det faktisk være nok med en lille digital tænkepause for at bremse spredningen af misinformation eller fake news på sociale medier.

Forskerne foreslår, at platforme som Facebook, Instagram og X (tidligere Twitter) indfører små “benspænd” – for eksempel et ekstra klik eller en pop-up-besked, der får brugeren til at overveje, om opslaget overhovedet er værd at dele.

– Vores idé er at tilføje en lille pause i delingsprocessen og på den måde få folk til at tænke sig om, inden de trykker på knappen, forklarer ph.d. Laura Jahn, hovedforfatter på studiet.

Hun og professor Vincent F. Hendricks har udviklet en avanceret computermodel, der simulerer, hvordan information spreder sig på sociale medier som X, Bluesky og Mastodon. Resultatet er klart: Selv et simpelt benspænd – som en kort besked, der dukker op før deling – kan markant reducere mængden af indhold, der flyver ud i feedet.

Små forhindringer, stor effekt

Den nye forskning, offentliggjort i det videnskabelige tidsskrift npj Complexity, viser, at en kort “del-pause” alene kan dæmpe mængden af delinger. Men effekten bliver først for alvor interessant, når man kombinerer pausen med læring. Forskerne foreslår eksempelvis en mini-quiz, der kan dukke op, inden du deler: Hvordan definerer man misinformation?” “Hvad gør denne platform for at modvirke fake news?”

Når brugeren bliver konfronteret med den slags spørgsmål, begynder man at reflektere over sin egen adfærd, siger Hendricks.

Ifølge deres model øger den slags læringsbenspænd ikke bare pausen – det løfter også den gennemsnitlige kvalitet af det, der bliver delt.

Fra teori til praksis

Næste skridt bliver at teste metoden uden for laboratoriet. Forskerne håber på at få lov til at afprøve idéen i samarbejde med en eller flere af de store techgiganter.

– Vi håber, vores resultater kan inspirere sociale medier til at tænke nyt i kampen mod misinformation. Hvis vi kan få adgang til data, kan vi undersøge, om engagementet med lavkvalitetsindhold faktisk falder, siger Jahn.

Lykkes det ikke, planlægger holdet at bruge simulerede platforme, der efterligner de virkelige netværk – bare uden millioner af vrede brugere.

Sådan kan du (og Facebook) stoppe spredningen af fake news